CELEX: 32018D0316(01)
Language: sk
Date: 2018-03-14 00:00:00
Title: Vykonávacie rozhodnutie Komisie zo 14. marca 2018 o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie [Chianti Classico (CHOP)]

16.3.2018   
            
            
               SK
            
            
               Úradný vestník Európskej únie
            
            
               C 100/7
            
         VYKONÁVACIE ROZHODNUTIE KOMISIE
   zo 14. marca 2018
   o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie
   
   [Chianti Classico (CHOP)]
   (2018/C 100/09)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
   keďže:
   
               (1)
            
            
               Taliansko v súlade s článkom 105 nariadenia (EÚ) č. 1308/2013 zaslalo žiadosť o zmenu špecifikácie výrobku s názvom „Chianti Classico“.
            
         
               (2)
            
            
               Komisia uvedenú žiadosť preskúmala a dospela k záveru, že podmienky stanovené v článkoch 93 až 96, článku 97 ods. 1, ako aj v článkoch 100, 101 a 102 nariadenia (EÚ) č. 1308/2013 sú splnené.
            
         
               (3)
            
            
               S cieľom umožniť predkladanie námietok v zmysle článku 98 nariadenia (EÚ) č. 1308/2013 by sa žiadosť o zmenu špecifikácie výrobkov s názvom „Chianti Classico“ mala uverejniť v Úradnom vestníku Európskej únie,
            
         ROZHODLA TAKTO:
   Jediný článok
   Žiadosť o zmenu špecifikácie výrobku s názvom „Chianti Classico“ (CHOP) v súlade s článkom 105 nariadenia (EÚ) č. 1308/2013 je uvedená v prílohe k tomuto rozhodnutiu.
   V súlade s článkom 98 nariadenia (EÚ) č. 1308/2013 sa uverejnením tohto rozhodnutia poskytuje právo vzniesť námietku proti zmene špecifikácie uvedenej v prvom odseku tohto článku do dvoch mesiacov odo dňa uverejnenia tohto rozhodnutia v Úradnom vestníku Európskej únie.
   
      V Bruseli 14. marca 2018
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      PRÍLOHA
      
         „CHIANTI CLASSICO“
      
      
         PDO-IT-A1235-AM02
      
      
         Dátum podania žiadosti: 24.12.2015
      
      ŽIADOSŤ O ZMENU ŠPECIFIKÁCIE VÝROBKU
      1.   Pravidlá vzťahujúce sa na zmenu
      
      Článok 105 nariadenia (EÚ) č. 1308/2013 – podstatná zmena
      2.   Opis a dôvody zmeny
      
      2.1.   Zmena článku 4 špecifikácie výrobku
      
      Táto zmena spočíva v návrhu, aby sa víno Chianti Classico mohlo predávať až po tom, ako príslušný kontrolný orgán získa certifikáciu. Prevláda dojem, že zmenou špecifikácie sa dosiahne väčšia istota kvality výrobku, ktorý odteraz bude môcť opustiť vínnu pivnicu, kde sa vyrába, na komerčné účely len po udelení certifikácie. Účelom zmeny je teda zvýšiť kvalitu vína Chianti Classico a maximalizovať autenticitu a typickú povahu výrobku.
      Táto zmena sa netýka jednotného dokumentu.
      2.2.   Zmena článku 5 špecifikácie výrobku
      
      Zmenou článku 5 sa zavádza nový typ výrobku Chianti Classico kvalifikovaný formuláciou „Gran Selezione“, ktorá označuje použité technické metódy výroby. Zámerom je získať typ výrobku, ktorý možno umiestniť na vrchol „pyramídy kvality“ výrobkov Chianti Classico. Víno Chianti Classico „Gran Selezione“ sa vyznačuje osobitnými chemickými, fyzikálnymi a organoleptickými vlastnosťami, vymedzenými prísnejšie než v prípade jednotlivých ročníkov vína Chianti Classico či vín „Riserva“, pričom ho fľašuje jedine výrobca, ktorý teda musí vybrať optimálne víno Chianti Classico.
      Táto zmena sa prejaví v jednotnom dokumente:
      
                  —
               
               
                  v bode 4 „Opis vín“ pod názvom „Chianti Classico Gran Selezione“,
               
            
                  —
               
               
                  v bode 5 „Enologické postupy“ pod názvom „Základné enologické postupy“,
               
            
                  —
               
               
                  v bode 9 „Ďalšie základné podmienky“ pod názvom „Chianti Classico Gran Selezione“.
               
            2.3.   Zmena článku 6 špecifikácie výrobku
      
      Došlo k miernej zmene požiadaviek na organoleptické vlastnosti vína Chianti Classico a z chemického hľadiska sa zvýšila hraničná hodnota bezcukorného extraktu. V uplynulých rokoch sa jednotlivé ročníky vína Chianti Classico i „Riserva“ okrem iného aj vďaka novým klonom odrody Sangiovese nadobudli výraznejšiu štruktúru a minimálny bezcukorný extrakt sa zvýšil, pričom takmer nikdy neklesá pod nové stanovené hraničné hodnoty (24 g/l v prípade jednotlivých ročníkov vína a 25 g/l v prípade „Riserva“). V prípade Chianti Classico Gran Selezione sa navrhuje stanoviť hodnotu extraktu na 26 g/l, a to na základe skutočnosti, že táto kategória zahŕňa vína, ktoré zreli dlhý čas, a sú teda telnatejšie.
      V neposlednom rade sa navrhuje čo najviac normalizovaná výroba vína Chianti Classico Riserva.
      Táto zmena sa prejaví v jednotnom dokumente:
      
                  —
               
               
                  v bode 4 „Opis vín“ pod názvami „Chianti Classico“, „Chianti Classico Riserva“ a „Chianti Classico Gran Selezione“.
               
            2.4.   Zmena článku 7 špecifikácie výrobku
      
      Zmeny v článku 7 sa týkajú len figuratívneho loga „Gallo Nero“ (čierny kohút). Podľa článku 17 ods. 7 legislatívneho dekrétu č. 61/2010 je typickým znakom na etikete vína „Chianti Classico“ zobrazenie čierneho kohúta, ktoré sa od roku 2005 musí povinne uvádzať na všetkých fľašiach vína Chianti Classico DOCG. Podstatou navrhovanej zmeny špecifikácie výrobku je mierna zmena štýlu a farby loga v podobe čierneho kohúta; táto nová verzia teda nahradila staré logo.
      Figuratívne logo a formulácia „Gallo Nero“ za žiadnych okolností nesmú nahradiť názov CHOP Chianti Classico. Predmetné logo je len dodatočným označením, ktoré sa musí uviesť na fľašiach vína CHOP Chianti Classico.
      Táto zmena sa prejaví v jednotnom dokumente:
      
                  —
               
               
                  v bode 9 „Ďalšie základné podmienky“ pod názvami „Chianti Classico“, „Chianti Classico Riserva“ a „Chianti Classico Gran Selezione“ (posledný prvok).
               
            2.5.   Zmena článku 8 špecifikácie výrobku
      
      Navrhujúce konzorcium sa rozhodlo zakázať používanie typického toskánskeho košíčka, v ktorom je umiestnená fľaša („fiasco“), v prípade Chianti Classico Riserva a Chianti Classico Gran Selezione v súlade s navrhovanými zmenami, ktorých účelom je zvýšenie kvality výrobku a jeho štatútu medzi exkluzívnejšími výrobkami na trhu.
      Táto zmena sa netýka jednotného dokumentu.
      JEDNOTNÝ DOKUMENT
      1.   Registrovaný názov
      
      Chianti Classico
      2.   Druh zemepisného označenia
      
      CHOP – chránené označenie pôvodu
      3.   Kategórie vinohradníckych/vinárskych výrobkov
      
      
               
                  1.
               
               
                  Víno
               
            4.   Opis vín
      
      Chianti Classico
      —   farba: rubínovočervená, rôznej intenzity,
      —   aróma: intenzívna, kvetinová, typická,
      —   chuť: suchá, čerstvá, lahodná, mierne trieslová, dozrieva časom,
      —   minimálny celkový obsah alkoholu v objem. %: 12,0 %;
      —   minimálny bezcukorný extrakt: 24,0 g/l.
      
         Všeobecné analytické parametre
      
      
                  Maximálny celkový obsah alkoholu (v obj. %)
               
               
                   
               
            
                  Minimálny skutočný obsah alkoholu (v obj. %)
               
               
                   
               
            
                  Minimálna celková kyslosť
               
               
                  4,5  gramov na liter, vyjadrená ako kyselina vínna
               
            
                  Maximálny obsah prchavých kyselín (v miliekvivalentoch na liter)
               
               
                  20
               
            
                  Maximálny celkový obsah oxidu siričitého (v miligramoch na liter)
               
               
                   
               
            Chianti Classico Riserva
      —   farba: intenzívna rubínovočervená, s tendenciou časom naberať granátový odtieň,
      —   aróma: intenzívna, ovocná, dlhotrvajúca,
      —   chuť: suchá, dobre vyvážená a výrazne trieslová,
      —   minimálny celkový obsah alkoholu v objem. %: 12,5 %;
      —   minimálny bezcukorný extrakt: 25,0 g/l.
      
         Všeobecné analytické parametre
      
      
                  Maximálny celkový obsah alkoholu (v obj. %)
               
               
                   
               
            
                  Minimálny skutočný obsah alkoholu (v obj. %)
               
               
                   
               
            
                  Minimálna celková kyslosť
               
               
                  4,5  gramov na liter, vyjadrená ako kyselina vínna
               
            
                  Maximálny obsah prchavých kyselín (v miliekvivalentoch na liter)
               
               
                  20
               
            
                  Maximálny celkový obsah oxidu siričitého (v miligramoch na liter)
               
               
                   
               
            Chianti Classico Gran Selezione
      —   farba: intenzívna rubínovočervená, s tendenciou časom naberať granátový odtieň,
      —   aróma: korenistá a dlhotrvajúca,
      —   chuť: suchá, trvajúca a vyvážená,
      —   minimálny celkový obsah alkoholu v objem. %: 
      —   minimálny bezcukorný extrakt: 26,0 g/l.
      
         Všeobecné analytické parametre
      
      
                  Maximálny celkový obsah alkoholu (v obj. %)
               
               
                   
               
            
                  Minimálny skutočný obsah alkoholu (v obj. %)
               
               
                   
               
            
                  Minimálna celková kyslosť
               
               
                  4,5  gramov na liter, vyjadrená ako kyselina vínna
               
            
                  Maximálny obsah prchavých kyselín (v miliekvivalentoch na liter)
               
               
                  20
               
            
                  Maximálny celkový obsah oxidu siričitého (v miligramoch na liter)
               
               
                  130
               
            Ostatné analytické parametre sú v prípade všetkých dotknutých vín v súlade s relevantnými právnymi predpismi EÚ.
      5.   Enologické postupy
      
      a)   Základné enologické postupy
      
      Osobitný enologický postup
      Chianti Classico Gran Selezione
      Chianti Classico Gran Selezione možno vyrábať len z hrozna pestovaného vo viniciach spoločnosti, ktorá dané víno fľašuje.
      b)   Maximálne výnosy
      
      Chianti Classico, Chianti Classico Riserva a Chianti Classico Gran Selezione:
      52,5 hektolitrov vína na hektár
      Chianti Classico, Chianti Classico Riserva a Chianti Classico Gran Selezione:
      7 500 kg hrozna na hektár
      6.   Vymedzená oblasť
      
      Oblasť výroby vín Chianti Classico (vrátane „Riserva“ a „Gran Selezione“) sa nachádza uprostred Toskánska, na území provincií Florencia a Siena. Jej hranice sa stanovili v medzirezortnom dekréte z 31. júla 1932.
      Opis:
      Po prvé, vymedzenie hraníc časti danej oblasti v provincii Siena: začína v bode, kde hranica medzi provinciami Siena a Arezzo pretína úžľabinu Borro Ambrella della Vena neďaleko dediny Pancole v obci Castelnuovo Berardenga.
      Od predmetného bodu hranica sleduje rieku Ambra a jeden z jej prítokov, ktorý nemá meno, až po poľnohospodársky podnik Ciarpella, a potom prť vedúcu k poľnohospodárskemu podniku Casa al Frate. Odtiaľ sleduje pomyselnú čiaru až po rieku Ombrone (v nadmorskej výške 298 m).
      Potom prebieha pozdĺž prte až po bod v nadmorskej výške 257 metrov, kde sa napája na cestičku vedúcu k ceste do Castelnuovo Berardenga. Cesta vedia do nadmorskej výšky 354 m a potom sleduje priekopu Malena Morta, až po bod, v ktorom sa pretína s úžľabinou Borro Spugnaccio. Hranica pokračuje pozdĺž priekopy Malena Morta až po Pialli (nadmorská výška 227 m) a potom na krátkom úseku sleduje priekopu Malena Viva, kým neodbočí pozdĺž pomyselnej čiary smerom k Santa Lucia (nadmorská výška 252 m a 265 m) a rieke Arbia. Túto rieku sleduje hore jej tokom pozdĺž administratívnej hranice medzi obcami Siena a Castelnuovo Berardenga.
      Hranica oblasti výroby pokračuje pozdĺž hraníc územnosprávnych celkov Castelnuovo Berardenga, Castellina, Monteriggioni a Poggibonsi, kým pri priekope Borro di Granaio nenarazí na hranicu provincie Florencia, ktorú sleduje až po poľnohospodársky podnik Le Valli. Odtiaľ sleduje obecnú cestu vedúcu popri San Giorgio a prameňoch Cinciano a ďalej, kým opäť nedosiahne hranicu provincie, ktorá zároveň tvorí hranicu medzi územiami mesta Poggibonsi a obce Barberino. Odtiaľ sleduje rieku Drove, až kým nedosiahne provinciu Florencia. Po druhé, vymedzenie hraníc časti oblasti v provincii Florencia: hranica najprv prebieha pozdĺž rieky Drove až po Mulino della Chiara, kde sa na krátkom úseku napája na hranicu medzi územnosprávnymi celkami Tavarnelle a Barberino. Potom odbáča smerom na východ pozdĺž potoka, prebieha popri Biricucci a Belvedere, kým sa nenapojí na cestu medzi San Donato a Tavarnelle až po Morocco, odkiaľ sleduje pomyselnú čiaru popri Figlinella až po Sambuca a rieku Pesa. Pokračuje pozdĺž toku rieky, pričom najprv sleduje hranicu medzi územnosprávnymi celkami San Casciano Val di Pesa a Tavarnelle a za Ponte Rotto sa opäť napája na rieku. Od tohto bodu hranica oblasti prebieha pozdĺž hranice medzi územnosprávnymi celkami San Casciano a Greve. Potom hranica oblasti výroby Chianti Classico opäť vstupuje na územie provincie Siena a sleduje administratívne hranice obcí Radda v oblasti Chianti a Gaiole a na krátkom úseku hranicu obce Castelnuovo Berardenga až po východiskový bod.
      7.   Hlavné muštové odrody
      
      Sangiovese N. – Sangioveto
      8.   Opis súvislostí
      
      Chianti Classico, Chianti Classico Riserva a Chianti Classico Gran Selezione
      Z morfologického hľadiska oblasť tvorí sústava vrchov s nadmorskou výškou 200 až 600 m, ktoré sa vyznačujú nie veľmi dlhými, ale príležitostne strmými svahmi. Z geologického hľadiska región tvorí vrstva ílovitých bridlíc (tzv. galestro), pričom sa prelínajú ílovité oblasti s vápnitým pieskovcom a pôdou typu „alberese“. Pôda je prevažne plytká, nedávno vytvorená, piesčito-ílovitá až štrkovitá so stredným podielom ílu, z chemického hľadiska sa vyznačuje nízkym obsahom organickej hmoty, malým výskytom asimilovateľných fosforečnanov a vysokým počtom vymeniteľných katiónov. Svahovitý terén podmienil vznik prívalových prúdov a spôsobuje výrazné ťažkosti pri kontrole vodných tokov, a to aj v súvislosti s osobitným profilom zrážok. Podnebie v oblasti má kontinentálny ráz: teploty v zime môžu dosahovať veľmi nízke hodnoty, letá sú suché. Denné rozpätie teplôt je mierne a ročný úhrn zrážok približne 850 mm.
      Tradícia výroby vína je starodávna, o čom svedčia písomné pramene z čias Etruskov a Rimanov. Od konca stredoveku sa vinič pestoval na rozsiahlych plochách, pričom išlo o hospodársky významnú činnosť, ktorá si získala medzinárodnú reputáciu. Vína vyrábané v tejto oblasti sa uvádzajú v historických dokumentoch už od roku 1200; prvá notárska listina, v ktorej sa názov Chianti objavil v súvislosti s vínom vyrobeným v tejto oblasti, pochádza z roku 1398. Oblasť výroby Chianti Classico bola prvá vinárska oblasť na svete, ktorú ako takú vymedzil veľkovojvoda toskánsky Cosimo III vo vyhlásení datovanom z roku 1716, v ktorom určil hranice oblasti, kde bolo povolené vyrábať Chianti. Na výrobu sa mohla používať len odroda Sangiovese. V období 1834 až 1837 barón Bettino Ricasoli, taliansky štátnik a v roku 1861 taliansky ministerský predseda, uverejnil návod na najvhodnejšie zloženie na dosiahnutie lahodného, pološumivého červeného vína, ktoré sa neskôr stalo základom oficiálneho receptu na víno Chianti: 70 % odrody Sangiovese, 15 % odrody Canaiolo, 15 % odrody Malvasia a technika „Governo all’uso Toscano“.
      Keď výroba vo vymedzenej oblasti už nestíhala pokrývať rastúci dopyt, susedné oblasti takisto začali vyrábať víno pomocou rovnakých systémov a odrôd ako v oblasti Chianti. V roku 1924 preto 33 výrobcov založilo konzorcium na ochranu vína Chianti a jeho značky pôvodu. V roku 1932 sa dekrétom udelilo najstarším oblastiam výroby vína Chianti povolenie používať výraz „Classico“ na označenie vína vyrobeného v tradičnej historickej oblasti. V roku 1996 po 70 rokov trvajúcom postupe sa vínu Chianti Classico priznal štatút výrobku nezávislého od bežného vína Chianti a zostavila sa osobitná špecifikácia výrobku.
      Výrobcovia tohto vína od nepamäti uprednostňovali miestnu odrodu viniča Sangiovese a naďalej zachovávajú pestovateľské techniky, ktoré nemajú nepriaznivý vplyv na jej jedinečné vlastnosti.
      Tradičnými metódami vedenia viniča je Guyotov systém tzv. „toskánsky oblúk“ a kordón s čapíkmi. Určené sú aj výnosy hrozna a vína na hektár: 7,5 ton hrozna resp. 52,50 hl vína, čo je najmenší výnos v Taliansku. Jednotlivé ročníky sa nesmú prepustiť na konzumáciu pred 1. októbrom roka zberu.
      Víno Chianti Classico vďačí za svoju ovocnú, plnú, suchú a výraznú chuť, sýtočervenú farbu, dobrú štruktúru, obsah alkoholu minimálne 12 % a strednú kyslosť kombinácii prírodných a ľudských faktorov.
      Odroda Sangiovese, ktorá je hlavnou zložkou vína Chianti Classico, je citlivá na vonkajšie faktory a vyznačuje sa schopnosťou reagovať na pôdu a povrch, na ktorých rastie, a prispôsobiť sa im. Nie je to náhoda, že sa jej najlepšie darí len v niekoľkých určitých oblastiach v Toskánsku. Charakteristická organoleptická vlastnosť vína Chianti Classico je jeho kvetinový buket pripomínajúci kosatec a fialku typické pre pieskovcovité pôdy danej oblasti s arómou divých drobných plodov v dôsledku obsahu vápnika.
      Podnebie, kopcovitý terén a morfológia krajiny vytvárajú prostredie plné svetla, a teda ideálne podmienky na správne zrenie hrozna. Vysoké letné teploty, dostatok slnečného svitu až do septembra a októbra a pomerne vysoké denné teploty umožňujú pomalé dozrievanie a tvorbu typických organoleptických a chemických vlastností vína Chianti Classico, predovšetkým jeho farby, buketu a obsahu alkoholu. Nízky výnos hrozna na hektár má vplyv na hladinu cukru hrozna, ktorá je kompatibilná so skutočným obsahom alkoholu minimálne 12 °. Enologické techniky sa môžu líšiť v závislosti od jednotlivých odrôd viniča, pričom sa z nich víno vyrába oddelene, aby sa naplno prejavili ich organoleptické vlastnosti.
      Profesionálna úroveň pestovateľov viniča v oblasti Chianti, ktorú dokazujú dejiny tohto územia, je základom pretrvávajúcej dobrej povesti i pokračovania histórie vína Chianti Classico.
      9.   Ďalšie základné podmienky
      
      Chianti Classico, Chianti Classico Riserva a Chianti Classico Gran Selezione
      
         Právny rámec:
      
      právne predpisy EÚ
      
         Druh ďalšej podmienky:
      
      fľašovanie vo vymedzenej oblasti
      
         Opis podmienky:
      
      Ustanovenia o fľašovaní vo vymedzenej oblasti sa stanovili v súlade s právom EÚ (článok 8 nariadenia č. 607/2009) a vnútroštátnym právom (článok 10 ods. 3 a 4 legislatívneho dekrétu č. 61 z 8. apríla 2010, v súčasnosti článok 35 ods. 3 a 4 zákona č. 238/2016). V súlade s uvedenými právnymi predpismi, s výnimkou konkrétnych skorších situácií uvedených v článku 5 špecifikácie, sa fľašovanie musí vykonávať vo vymedzenej zemepisnej oblasti, aby sa zaistila kvalita a povesť vína Chianti Classico, zaručil jeho pôvod a zabezpečila účinnosť príslušných kontrol. Typické vlastnosti a osobitosti vína Chianti Classico, ktoré súvisia so zemepisnou oblasťou jeho pôvodu, ako aj povesť označenia sa dajú lepšie zaručiť, ak sa víno fľašuje v oblasti výroby, pretože za dodržiavanie a uplatňovanie všetkých technických pravidiel prepravy a fľašovania sú zodpovedné podniky v danej oblasti, ktoré majú potrebné vedomosti a know-how, ako aj záujem na zachovaní získanej povesti. Navyše je táto požiadavka zárukou toho, že príslušné orgány u výrobcov vína vykonávajú účinné kontroly fľašovania, čím sa predchádza všetkým potenciálnym rizikám spojeným s prepravou výrobku mimo oblasť fľašovania. Z tohto ustanovenia preto majú úžitok samotní výrobcovia, ktorí dbajú na dodržiavanie kvality a povesti označenia a sú zaň zodpovední.
      Chianti Classico Gran Selezione
      
         Právny rámec:
      
      právne predpisy EÚ
      
         Druh ďalšej podmienky:
      
      ďalšie ustanovenia týkajúce sa označovania
      
         Opis podmienky:
      
      V súlade s článkom 66 ods. 1 nariadenia č. 607/2009 sa na etikete vín predávaných v Spoločenstve môžu uvádzať určité výrobné metódy. Pojem „Gran Selezione“ označuje vína vyrobené len z vybraného hrozna a pomocou špecifických metód spracovania. Konkrétne tento typ možno vyrábať len z hrozna pestovaného vo viniciach spoločnosti, ktorá dané víno fľašuje, nesmie sa obohacovať externými produktmi a musí mať mimoriadne chemické/fyzikálne a organoleptické vlastnosti typu „Riserva“. Zámerom teda je zaručiť, aby sa vinič pestoval a víno fľašovalo v tom istom podniku, bez toho, aby sa oblasť, kde sa vykonáva fľašovanie, obmedzila iným spôsobom, než už sú obmedzenia stanovené pre celé označenie a opodstatnené vzhľadom naň. „Gran Selezione“ je špičkou sortimentu vín Chianti Classico a získava sa vďaka tomu, že pestovatelia na vlastnú zodpovednosť starostlivo vyberajú najlepší vinohrad i hrozno. Dodatočná podmienka v požiadavkách na výrobcov vína „Gran Selezione“, aby ho fľašovali sami, vyplýva z potreby zaručiť dosiahnutie všetkých osobitostí mimoriadne komplexného a jedinečného výrobku. Preto je potrebné, a to v prípade tohto typu ešte viac než v prípade bežného vína Chianti Classico, aby sa všetky kroky výroby, získavania vína i fľašovania vykonávali v jednom podniku, aby zodpovednosť za kvalitu výrobku prináležala jedinému prevádzkovateľovi.
      Chianti Classico, Chianti Classico Riserva a Chianti Classico Gran Selezione
      
         Právny rámec:
      
      vnútroštátne právne predpisy
      
         Druh ďalšej podmienky:
      
      ďalšie ustanovenia týkajúce sa označovania
      
         Opis podmienky:
      
      Podľa článku 17 ods. 7 legislatívneho dekrétu č. 61/2010, v súčasnosti článku 41 ods. 9 zákona č. 238/2016, je typickým znakom na etikete vína Chianti Classico zobrazenie čierneho kohúta, ktoré sa od roku 2005 musí povinne uvádzať na všetkých fľašiach vína Chianti Classico DOCG.
      Figuratívne logo a formulácia „Gallo Nero“ za žiadnych okolností nesmú nahradiť názov CHOP Chianti Classico. Predmetné logo je len dodatočným označením, ktoré sa musí uviesť na fľašiach vína CHOP Chianti Classico.
      
         Odkaz na špecifikáciu výrobku
      
      https://www.politicheagricole.it/flex/cm/pages/ServeBLOB.php/L/IT/IDPagina/8292